འདི་གའི་གསར་འགོད་པས་བོད་ཀྱི་མཛངས་པ་ཉི་མ་ལགས་སུ་ཐེངས་འདིར་གོ་ལའི་མཛངས་པའི་འགྲན་སྡུར་ཁྲོད་ག་འདྲ་བྱས་ཏེ་ཞུགས་ཐུབ་པ་བྱུང་བའི་སྐོར་དྲིས་པར་ཁོང་གིས།ང་རང་ལ་མཚོན་ན།སྔར་ལོ་བོད་ཀྱི་མཛངས་པའི་ནང་ཞུགས་སྐབས་ནས་མཛངས་པའི་རྒྱལ་ཁ་ཐོབ་པ་ཡིན་ན་མ་འོངས་པར་གོ་ལའི་མཛངས་པ་འགྲན་སྡུར་ནང་ཞུགས་རྒྱུའི་གོ་སྐབས་ཡོད་པ་རེད་ཅེས་བཤད་པ་ལྟར།ང་རང་གིས་གོ་ལའི་མཛངས་པ་འགྲན་སྡུར་གྱི་སྡིངས་ཆ་དེ་གལ་ཆེན་པོ་དང་ནུས་པ་ཆེན་པོ་ཞིག་མཐོང་བསྡད་ཡོད།ཐེངས་འདིར་གོ་ལའི་མཛངས་པ་འགྲན་སྡུར་ཁྲོད་ཞུགས་པར་ང་རང་གི་ངོས་ནས་གོ་ལའི་མཛངས་པའི་གོ་སྒྲིག་ཚོགས་ཆུང་ལ་ཡིག་ངག་གཉིས་ཐོག་ནས་འབྲེལ་བ་བྱས་པ་མ་ཟད།དེ་མིན་ཕྱོགས་གང་སར་འབྲེལ་བ་བྱས་ཀྱང་འཛུལ་ཞུགས་མ་ཐུབ་པའི་དཀའ་ངལ་ཆེན་པོ་བྱུང་སོང་།རྒྱལ་ཁབ་གཞན་པའི་འཛུལ་ཞུགས་པ་ཚོ་རང་དབང་ལྡན་པའི་རྒྱལ་ཁབ་ཅིག་ཡིན་དུས།ལས་སླ་བོའི་འཛུལ་ཞུགས་ཐུབ་ན་ཡང་བོད་ལ་རང་དབང་མེད་པ་དང་ལྷག་པར་དུ་སྐྱབས་བཅོལ་བ་ཡིན་དུས་གོ་སྒྲིག་ཚོགས་ཆུང་གིས་ང་ལ་ཁྱོན་ནས་ཡ་ལན་ཡག་པོ་ཞིག་སྤྲད་མ་སོང་།ཞེས་བརྗོད་བྱུང་།